Breve (orthographia Latina)
Breve (-is, n.) est nota diacritica formā semicirculi superscripti ⟨ ˘ ⟩ quae super vocalem vel rarius super consonantem ponitur. In hodierna orthographia Latina, praesertim apud grammaticos, adhibetur ad sonos breves indicandos (ubi macron sonos indicat longos). In prosodia Graeca eadem nota appellatur βραχύ (‘brachy’). Antiqui Romani, etiamsi vocales longas per notam apicis saepe signarent, non solebant vocales breves indicare. In raris casibus, cum quidam mos typographicus non soleat omnes vocales longas indicare, brevia signare est sola via ad ambiguitatem vitandam. Exempli gratia, in hac sententia possibile non est – nisi per breve – noscere utrum aqua an pressio cumuletur: Aqua, alta pressione in plures cisternas cumulată, levationem pontis pellit.